เลขาธิการ กกต. ยืนยันความพร้อมการเลือกตั้งสมาชิกสภาผู้แทนราษฎรในวันอาทิตย์ที่ 24 มีนาคมนี้อย่างเต็มที่ ขณะที่มีเรื่องร้องเรียนการเลือกตั้งเข้ามาแล้วกว่า 95 เรื่อง
พันตำรวจเอก จรุงวิทย์ ภุมมา เลขาธิการ กกต. กล่าวถึงกรณีที่ผู้สมัคร ส.ส. พรรคภูมิใจไทย ออกมาเปิดเผยว่า สมาชิกพรรคพลังประชารัฐ กล่าวหาใส่ร้ายว่าซื้อเสียง ว่า ทราบว่าขณะนี้กำลังมีการดำเนินคดีจากเจ้าหน้าที่ตำรวจอยู่ เพราะการซื้อเสียงคือเป็นคดีอาญา แต่ขณะนี้ กกต. ยังไม่ได้รับรายงานเรื่องดังกล่าว อย่างไรก็ตามอยากให้รอการพิจารณาของพื้นที่ก่อน เพราะในการร้องเรียนเรื่องต่างๆ จะต้องดูที่พยานหลักฐาน หากมีพยานหลักฐานที่ชัดเจนแล้ว กกต.จังหวัด จึงจะรายงานมายัง กกต. กลาง         ส่วนเรื่องร้องเรียนการทุจริตเลือกตั้งที่ได้รับการร้องเรียนเข้ามาล่าสุดมีจำนวนกว่า 95 เรื่อง ซึ่งในกระบวนการสืบสวนสอบสวนก็จะมีขั้นตอนการตรวจสอบ หลักฐานเบื้องต้นก่อนว่าเป็นความผิดตามพระราชบัญญัติประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎร หรือไม่ ถ้าหากว่ามีมูลก็จะตั้งคณะกรรมการสืบสวนสอบสวนและไต่สวน ตามกระบวนการต่อไป        เลขาธิการ กกต. ยืนยันความพร้อมการเลือกตั้งสมาชิกสภาผู้แทนราษฎร ที่จะมีขึ้นในวันอาทิตย์ที่ 24 มีนาคมนี้ โดยมีการตรวจสอบวัสดุอุปกรณ์ กรรมการประจำหน่วย ที่รายงานเข้ามาผ่านแอปพลิเคชันและ rapid report เมื่อเช้านี้ ทุกพื้นที่มีความพร้อมทั้งหมดแล้ว รวมทั้งพื้นที่ 3 จังหวัดชายแดนภาคใต้ ซึ่งเมื่อวานนี้ผู้บัญชาการตำรวจแห่งชาติ ได้ลงพื้นที่ไปตรวจความเรียบร้อยด้วยตัวเอง ส่วนเรื่องบัตรเลือกตั้ง ยืนยันว่า มีกระบวนการตรวจสอบการนำบัตรออกและรับบัตรเข้า จึงมั่นใจว่าจะไม่มีปัญหา เหมือนการเลือกตั้งล่วงหน้าในวันที่ 17 มีนาคมที่ผ่านมา